b'\n_START_ARTICLE_\nMighty Morphin Power Rangersin zordit\n_START_PARAGRAPH_\nMighty Morphin Power Rangersissa teemoina zordeissa k\xc3\xa4ytettiin esihistoriallisia, myyttisi\xc3\xa4 ja nykyaikaisia el\xc3\xa4imi\xc3\xa4. Zordien kuvamateriaali otettiin Super Sentai -sarjoista Ky\xc5\x8dry\xc5\xab Sentai Zyuranger, Gosei Sentai Dairanger ja Ninja Sentai Kakuranger. Zordit oli valmistanut viisas Ninjor, jolta olivat my\xc3\xb6s per\xc3\xa4isin rangereiden voimakolikot ja Alien Rangereiden Battleborgit.\n_START_SECTION_\nMegazord\n_START_PARAGRAPH_\nMegazord syntyi viiden Dinozordin yhdistyess\xc3\xa4. Sit\xc3\xa4 k\xc3\xa4ytettiin ensimm\xc3\xa4isell\xc3\xa4 tuotantokaudella taisteluissa yleisimmin suurennettuja vihollisia vastaan._NEWLINE_Dinozordit muodostivat l\xc3\xa4hes aina ennen varsinaista Megazordia sen tankkimuodon. Tyrannosaurus toimi tankkimuodossa perustana ja Sapelihammastiikeri ja Triceratops olivat sen vasen ja oikea telaketju. Mastodontti kiinnittyi Tyrannosauruksen selk\xc3\xa4\xc3\xa4n ja muodosti kaksi eteenp\xc3\xa4in osoittavaa tykki\xc3\xa4 ja sen p\xc3\xa4\xc3\xa4st\xc3\xa4 muodostui Tyrannosauruksen eteen suoja. My\xc3\xb6s Lentolisko kiinnittyi Tyrannosauruksen taakse. Tankkimuoto pystyi ampumaan joukon energias\xc3\xa4teit\xc3\xa4 zordien silmist\xc3\xa4 ja Mastodontin kahdesta tykist\xc3\xa4. T\xc3\xa4t\xc3\xa4 muotoa k\xc3\xa4ytettiin taisteluissa vain harvoin, etenkin vihre\xc3\xa4n rangerin ja Dragonzordin liittymisen j\xc3\xa4lkeen._NEWLINE_Megazordin tankkimuotoa seurasi l\xc3\xa4hes aina taistelumuoto. Taistelumuodossa Tyrannosaurus muodosti Megazordin yl\xc3\xa4vartalon ja p\xc3\xa4\xc3\xa4n, Mastodontti sen k\xc3\xa4det ja sel\xc3\xa4n, Triceratops vasemman ja Sapelihammastiikeri oikean jalan ja Lentoliskosta muodostui Megazordin rintapanssari. Taistelumuoto oli kaksijalkainen ja hyvin ihmism\xc3\xa4inen. Rangerit ohjasivat Megazordia istumalla sen p\xc3\xa4\xc3\xa4ss\xc3\xa4 sijainneessa ohjaamossa._NEWLINE_Megazord taisteli tavallisimmin nyrkeill\xc3\xa4\xc3\xa4n ja jaloillaan. Rangerit pystyiv\xc3\xa4t my\xc3\xb6s kutsumaan apuun voimamiekan, joka putosi taivaalta joko maahan tai suoraan Megazordin k\xc3\xa4teen. Megazord pystyi viimeistelem\xc3\xa4\xc3\xa4n miekallaan suurimman osan vihollisista. Miekka toimi tarvittaessa my\xc3\xb6s Megazordin voimanl\xc3\xa4hteen\xc3\xa4. Megazord pystyi my\xc3\xb6s ampumaan lasers\xc3\xa4teit\xc3\xa4 p\xc3\xa4\xc3\xa4st\xc3\xa4\xc3\xa4n ja k\xc3\xa4ytt\xc3\xa4m\xc3\xa4\xc3\xa4n Mastodontin p\xc3\xa4\xc3\xa4t\xc3\xa4 kilpen\xc3\xa4.\n_START_SECTION_\nDragonzord\n_START_PARAGRAPH_\nDragonzord kuului vihre\xc3\xa4lle rangerille Tommy Oliverille. Se oli piilotettu Angel Groven sataman syvyyksiin ja oli sidoksissa lohik\xc3\xa4\xc3\xa4rmekolikkoon. Vihre\xc3\xa4 ranger sai Dragonzordin samalla kun Rita antoi h\xc3\xa4nelle lohik\xc3\xa4\xc3\xa4rmekolikon. Dragonzordin sai esiin viem\xc3\xa4ll\xc3\xa4 lohik\xc3\xa4\xc3\xa4rmetikarin kyp\xc3\xa4r\xc3\xa4n huulia j\xc3\xa4ljittelev\xc3\xa4n muodon kohdalle. Tikarin avulla pystyi my\xc3\xb6s kontrolloimaan Dragonzordin hy\xc3\xb6kk\xc3\xa4yksi\xc3\xa4. Yleens\xc3\xa4 vihre\xc3\xa4 ranger pysyi poissa sen ohjaamosta ja ohjasi sit\xc3\xa4 et\xc3\xa4\xc3\xa4lt\xc3\xa4 juuri tikarinsa avulla. Kun vihre\xc3\xa4 ranger kuitenkin v\xc3\xa4lill\xc3\xa4 oli ohjaamossa, tuntui h\xc3\xa4nell\xc3\xa4 silloin olleen Dragonzordista suurempi hallinta._NEWLINE_Dragonzord oli taisteluissa melko monipuolinen. Sen p\xc3\xa4\xc3\xa4hy\xc3\xb6kk\xc3\xa4yksiin kuului sen sormenp\xc3\xa4ist\xc3\xa4\xc3\xa4n ampumat ohjukset sek\xc3\xa4 sen suuri porap\xc3\xa4inen h\xc3\xa4nt\xc3\xa4, jolla se pystyi sek\xc3\xa4 ly\xc3\xb6m\xc3\xa4\xc3\xa4n ett\xc3\xa4 poraamaan. Sen rinnassa olleet valot syttyiv\xc3\xa4t aina ennen p\xc3\xa4\xc3\xa4hy\xc3\xb6kk\xc3\xa4yst\xc3\xa4. Vahvuudestaan huolimatta Dragonzord harvoin aloitti tai p\xc3\xa4\xc3\xa4tti taistelua. Yleens\xc3\xa4 se osallistui taisteluun muiden zordien oltua vaarassa tai auttaakseen Megazordia tai yksitt\xc3\xa4isi\xc3\xa4 zordeja esimerkiksi muodostamalla toisia kokoonpanoja. Kokonsa puolesta Dragonzord oli pidempi kuin Tyrannosaurus ja suunnilleen samankokoinen kuin Megazord. Dragonzord toimi hyvin my\xc3\xb6s veden alla._NEWLINE_Dragonzord oli ainoa ilman p\xc3\xa4ivityst\xc3\xa4 j\xc3\xa4\xc3\xa4nyt zord, kun rangerit p\xc3\xa4ivittiv\xc3\xa4t toisen tuotantokauden alussa Dinozordinsa Thunderzordeiksi johtuen vihre\xc3\xa4n rangerin heikoista voimista. Vihre\xc3\xa4 ranger kuitenkin kutsui sen v\xc3\xa4lill\xc3\xa4 auttamaan Thunder Megazordia, kuten Primator ja Turbanshell hirvi\xc3\xb6it\xc3\xa4 vastaan._NEWLINE_Se n\xc3\xa4ytt\xc3\xa4ytyi viimeisen kerran toisen tuotantokauden jaksossa "Return of the Green Ranger, Part 3", kun Tommyn klooni k\xc3\xa4ytti lohik\xc3\xa4\xc3\xa4rmetikaria tuhotakseen Angel Groven. Taian murruttua Dragonzord palasi mereen, miss\xc3\xa4 sen uskotaan yh\xc3\xa4 olevan Power Rangers universumissa._NEWLINE_Kolmannella tuotantokaudella Ninja ja Shogun Ultrazordit sis\xc3\xa4lsiv\xc3\xa4t Dragonzordin rintapanssarin Titanuksen etuosassa.\n_START_SECTION_\nDragonzordin taistelumuoto\n_START_PARAGRAPH_\nDragonzordin taistelumuoto syntyi, kun Dragonzord yhdistyi Mastodontin, Triceratopsin ja Sapelihammastiikerin kanssa. T\xc3\xa4m\xc3\xa4 muodostelma oli vaihtoehtoinen Megazord, kun Dragozord korvasi Tyrannosauruksen vartalona/p\xc3\xa4\xc3\xa4n\xc3\xa4 ja Lentoliskon rintapanssarina. Dragonzordin h\xc3\xa4nt\xc3\xa4 suoristui ja yhdistyi Dragonzordin rintapanssarin kanssa muodostaen voimasauvan. Syntyneen zordin ohjaamo n\xc3\xa4ytti t\xc3\xa4ysin samalta kun Megazordissa. Voimasauva toimi sen p\xc3\xa4\xc3\xa4aseena ja sauvan p\xc3\xa4\xc3\xa4ss\xc3\xa4 ollut pora oli my\xc3\xb6s mahdollista saada py\xc3\xb6rim\xc3\xa4\xc3\xa4n. Pora toimi usein viimeistelyliikkeen\xc3\xa4 sen tehdess\xc3\xa4 rei\xc3\xa4n hirvi\xc3\xb6n keskelle. Dragonzordin taistelumuoto pystyi my\xc3\xb6s ampumaan s\xc3\xa4teen p\xc3\xa4\xc3\xa4ns\xc3\xa4 harjalta._NEWLINE_Dragonzordin taistelumuoto oli pidempi ja vahvempi kuin Megazord, mutta sit\xc3\xa4 hitaampi. Dragonzordin taistelumuoto vahingoittui tai se voitettiin taisteluissa vain harvoin. Ainoat kerrat, kun se ly\xc3\xb6tiin olivat Spitfloweria vastaan ja ensimm\xc3\xa4isell\xc3\xa4 kerralla sen kohdattua Cyclopsiksen._NEWLINE_Jason yleens\xc3\xa4 otti Megazordista tutun paikkansa my\xc3\xb6s Dragonzonzordin taistelumuodon ohjaamossa ja j\xc3\xa4tti Tyrannosauruksensa kauko-ohjaukselle mik\xc3\xa4li se jatkoi mukana taistelussa. Kimberlyn Lentolisko yleens\xc3\xa4 poistui paikalta. Dragonzordin taistelumuoto oli my\xc3\xb6s ainoa muodostelma ensimm\xc3\xa4isell\xc3\xa4 tuotantokaudella, miss\xc3\xa4 joku muu kuin Jason toimi v\xc3\xa4lill\xc3\xa4 pilottina. Zack toimi v\xc3\xa4lill\xc3\xa4 p\xc3\xa4\xc3\xa4pilottina Trinin ottaessa Zackin tavallisen paikan vasemmalla Billyn pysyess\xc3\xa4 normaalilla paikallaan oikealla. Tommy ei koskaan ohjannut Dragonzordin taistelumuotoa.\n_START_SECTION_\nMega Dragonzord\n_START_PARAGRAPH_\nDragonzord pystyi my\xc3\xb6s yhdistym\xc3\xa4\xc3\xa4n Megazordin kanssa ja muodostamaan Mega Dragonzordin. T\xc3\xa4m\xc3\xa4 muoto syntyi, kun Megazord hypp\xc3\xa4si ilmaan ja asettui keskelt\xc3\xa4 avautuneen Dragonzordin alle. Dragonzord toimi t\xc3\xa4ss\xc3\xa4 kokoonpanossa tavallaan Megazordin viittana tai suojuksena ja Dragonzordin sormenp\xc3\xa4iden ohjukset olivat Megazordin hartioilla. Vaikka t\xc3\xa4ss\xc3\xa4 muodossa oli kuusi zordia yhdess\xc3\xa4, n\xc3\xa4htiin ohjaamossa yleens\xc3\xa4 vain viisi alkuper\xc3\xa4ist\xc3\xa4 rangeria. Poikkeus oli jaksossa "Island of Illusion Part II", jossa my\xc3\xb6s vihre\xc3\xa4 ranger seisoi punaisen rangerin tuolin takana._NEWLINE_Mega Dragonzord oli eritt\xc3\xa4in vahva ja fyysisesti jopa Dragonzordin taistelumuotoakin voimakkaampi, mutta sit\xc3\xa4 paljon hitaampi. Sen rakenteesta johtuen sen painopiste sijaitsi ylh\xc3\xa4\xc3\xa4ll\xc3\xa4. Siit\xc3\xa4 ei ollut haittaa, koska Mega Dragonzordia k\xc3\xa4ytettiin vain hirvi\xc3\xb6iden viimeistelyyn._NEWLINE_Mega Dragonzordin p\xc3\xa4\xc3\xa4hy\xc3\xb6kk\xc3\xa4yksen\xc3\xa4 toimi sen rintapanssarin eteen kasautuva energiapallo, jonka se sitten ty\xc3\xb6nsi k\xc3\xa4sill\xc3\xa4\xc3\xa4n vihollistaan p\xc3\xa4in tuhoten sen.\n_START_SECTION_\nTitanus\n_START_PARAGRAPH_\nJason ja Tommy l\xc3\xb6ysiv\xc3\xa4t Titanuksen, kun he olivat etsim\xc3\xa4ss\xc3\xa4 erityisi\xc3\xa4 aseita Ritan supersavisoturien pys\xc3\xa4ytt\xc3\xa4miseksi. Titanus oli mustavalkoinen ja muistutti ulkomuodoltaan brachiosaurusta. Se suojeli Jasonin ja Tommyn etsimi\xc3\xa4 aseita, mutta samalla Zordon k\xc3\xa4ytti sit\xc3\xa4 opettamaan Jasonille ja Tommylle tiimity\xc3\xb6skentely\xc3\xa4. Zordon kertoi heille Titanuksen olleen t\xc3\xa4rke\xc3\xa4 liittolainen, kun he olivat toimineet yhdess\xc3\xa4 ja saaneet aseet haltuunsa._NEWLINE_Titanuksessa oli useita tykkej\xc3\xa4 ja se pystyi my\xc3\xb6s ampumaan suustaan voimakkaita ammuksia. Sen p\xc3\xa4\xc3\xa4teht\xc3\xa4v\xc3\xa4 oli kuitenkin toimia Ultrazordin viimeisen\xc3\xa4 osana. Rangerit eiv\xc3\xa4t k\xc3\xa4ytt\xc3\xa4neet Titanusta Thunderzordien aikakaudella. Titanus kuitenkin palasi kokoonpanoihin Ninja- ja Shogunzordien my\xc3\xb6t\xc3\xa4 muodostamaan niiden kanssa uudet Ultrazordit._NEWLINE_Power Rangers Dino Thunderissa Tommylle kuulunut Brachiozord muistutti hyvin paljon Titanusta.\n_START_SECTION_\nUltrazord\n_START_PARAGRAPH_\nUltrazord syntyi, kun Mega Dragonzord yhdistyi Titanuksen kanssa. Ultrazord oli ensimm\xc3\xa4isell\xc3\xa4 tuotantokaudella vahvin kauden kaikista muodostelmista. Ultrazordissa Mega Dragonzord oli Titanuksen sel\xc3\xa4ss\xc3\xa4 ja Dragonzordin rintapanssari oli lis\xc3\xa4tty Titanuksen kaulan alle._NEWLINE_Ultrazordissa oli paljon tulivoimaa ja se yleens\xc3\xa4 onnistuikin tuhoamaan vaivatta mink\xc3\xa4 tahansa kohtaamansa vihollisen. Poikkeuksina mainittakoon sen ensimm\xc3\xa4inen kohtaaminen Lokarin kanssa Lokarin p\xc3\xa4\xc3\xa4sty\xc3\xa4 karkuun. My\xc3\xb6hemmin rangereiden kohdatessa Cyclopsiksen ensimm\xc3\xa4ist\xc3\xa4 kertaa uskoivat he tuhonneensa sen Ultrazordilla. Cyclopsiksen p\xc3\xa4\xc3\xa4 kuitenkin pysyi vahingoittumattomana ja se muodosti uuden Cyclopsiksen. My\xc3\xb6hemmin, kun he keksiv\xc3\xa4t vaihtaa muodostelmia tarpeeksi tihe\xc3\xa4\xc3\xa4n tahtiin h\xc3\xa4m\xc3\xa4t\xc3\xa4kseen Cyclopsista he saivat lopulta sen ja Lokarin tuhottua Ultrazordin avulla .\n_START_SECTION_\nThunder Megazord\n_START_PARAGRAPH_\nThunder Megazord syntyi viiden Thunderzordin yhdistyess\xc3\xa4. Red Dragon Thunderzordin soturimuoto toimi Megazordin sis\xc3\xa4isen\xc3\xa4 runkona ja k\xc3\xa4ytti muita Thunderzordeja panssareinaan. Syntynyt Megazord n\xc3\xa4ytti panssaroidulta samurailta. Lionzord toimi sen k\xc3\xa4sin\xc3\xa4, rintapanssarina ja kyp\xc3\xa4r\xc3\xa4n\xc3\xa4, Unicorn muodosti Megazordin oikean ja Griffin vasemman jalan ja Firebird muodosti sen vy\xc3\xb6t\xc3\xa4r\xc3\xb6n. Ohjatakseen Thunder Megazordia rangerit seisoivat sen rinnassa sijainneessa, py\xc3\xb6re\xc3\xa4n vihre\xc3\xa4n renkaan takaisessa, ohjaamossa. Thunder Megazordia kutsuttiin v\xc3\xa4lill\xc3\xa4 my\xc3\xb6s nimell\xc3\xa4 "Mega Thunderzord"._NEWLINE_Thunder Megazordilla oli aseenaan Thunder Saber, joka lep\xc3\xa4si tavallisesti Megazordin lonkalla olleessa tupessa. Kuten aiemmankin Megazordin voimamiekka, my\xc3\xb6s Thunder Saber mahdollisti Megazordin voimakkaan viimeistelyiskun. Thunder Megazord pystyi my\xc3\xb6s vapauttamaan tuhoisan savuverhon sen rinnassa olleen vihre\xc3\xa4n ikkunan l\xc3\xa4helt\xc3\xa4.\n_START_SECTION_\nThunderzordin hy\xc3\xb6kk\xc3\xa4ysryhm\xc3\xa4\n_START_PARAGRAPH_\nLion, Firebird, Unicorn ja Griffin pystyiv\xc3\xa4t yhdistym\xc3\xa4\xc3\xa4n my\xc3\xb6s Thunderzordin hy\xc3\xb6kk\xc3\xa4ysryhm\xc3\xa4ksi, jossa Red Dragon ratsasti soturimuodossaan muiden nelj\xc3\xa4n zordin muodostamalla lent\xc3\xa4v\xc3\xa4ll\xc3\xa4 sotavaunulla. Thunderzordin hy\xc3\xb6kk\xc3\xa4ysryhm\xc3\xa4 pystyi voittamaan vihollisensa Red Dragonin ly\xc3\xb6ty\xc3\xa4 niit\xc3\xa4 sauvallaan. T\xc3\xa4t\xc3\xa4 muotoa ei kuitenkaan k\xc3\xa4ytetty usein.\n_START_SECTION_\nTigerzord\n_START_PARAGRAPH_\nTommyn lohik\xc3\xa4\xc3\xa4rmekolikon menetetty\xc3\xa4 viimeisetkin voimansa Zordon ja Alpha loivat h\xc3\xa4nelle tiikerikolikon ja tekiv\xc3\xa4t h\xc3\xa4nest\xc3\xa4 siten valkoisen rangerin. H\xc3\xa4nen uusi valkoinen Tigerzordinsa aktivoitui, kun h\xc3\xa4n puhui Saba-miekalleen. Kuten Red Dragon, my\xc3\xb6s Tigerzord pystyi muuttumaan soturimuotoon, jossa se k\xc3\xa4ytti aseenaan Tigerzordin h\xc3\xa4nn\xc3\xa4st\xc3\xa4 muodostunutta miekkaa. Tigerzordin soturimuoto pystyi my\xc3\xb6s ampumaan tulipalloja rinnastaan. Se taisteli soturimuodossa usein Thunder Megazordin rinnalla ja antoi sen yleens\xc3\xa4 viimeistell\xc3\xa4 viholliset._NEWLINE_My\xc3\xb6hemmin Riton ja hirvi\xc3\xb6joukko tuhosi Tigerzordin yhdess\xc3\xa4 Thunder Megazordin kanssa. Tigerzordin ohjaamo oli otettu Dairangerista toisin kuin muiden Thunderzordien tapauksessa.\n_START_SECTION_\nMega Tigerzord\n_START_PARAGRAPH_\nTigerzordin soturimuoto pystyi yhdistym\xc3\xa4\xc3\xa4n Firebirdin, Griffinin, Lionin ja Unicornin kanssa Mega Tigerzordiksi, joka oli samanlainen vaihtoehtoinen Megazordin muoto kuin ensimm\xc3\xa4isell\xc3\xa4 tuotantokaudella Dragonzordin taistelumuoto. Tigerzord toimi Mega Tigerzordissa sen p\xc3\xa4\xc3\xa4n\xc3\xa4, k\xc3\xa4sin\xc3\xa4, vartalona ja jalkojen yl\xc3\xa4osina, Lion muodosti Mega Tigerzordin olkasuojat ja sel\xc3\xa4n, Unicorn sen oikean ja Griffin vasemman jalan. Firebird oli hanskana sen oikeassa k\xc3\xa4dess\xc3\xa4._NEWLINE_Mega Tigerzord ampui Firebirdin yhdess\xc3\xa4 sen rinnasta ampuman tulipallon kanssa viimeistell\xc3\xa4kseen vihollisensa. Se taisteli usein yhdess\xc3\xa4 Red Dragonin soturimuodon kanssa. Mega Tigerzordia k\xc3\xa4ytettiin yhteens\xc3\xa4 vain nelj\xc3\xa4 kertaa, vaikka se oli Thunder Megazordia voimakkaampi. Se onnistui voittamaan kolme nelj\xc3\xa4st\xc3\xa4 kohtaamastaan vihollisesta.\n_START_SECTION_\nTor\n_START_PARAGRAPH_\nKun Four Head niminen hirvi\xc3\xb6 oli liian vahva Mega Tigerzordille ja Red Dragonin soturimuodolle Zordon esitteli rangereille kilpikonnaa muistuttaneen Torin. Tor kesti hyvin koviakin iskuja ja edes j\xc3\xa4ttim\xc3\xa4inen Serpentera ei pystynyt tuhoamaan sit\xc3\xa4 painollaan. Kuten Red Dragonilla ja Tigerzordilla oli my\xc3\xb6s Torilla soturimuoto. Sen molemmilla muodoilla oli kuitenkin vain v\xc3\xa4h\xc3\xa4n toimintoja. Red Dragon pystyi menem\xc3\xa4\xc3\xa4n Torin sis\xc3\xa4lle, kun molemmat niist\xc3\xa4 oli soturimuodoissaan._NEWLINE_Torin uskotaan viel\xc3\xa4 olevan kunnossa jossain p\xc3\xa4in maailmaa Power Rangers -universumissa, koska Dragonzordin ja Titanuksen tavoin sen ei n\xc3\xa4hty koskaan tuhoutuvan.\n_START_SECTION_\nThunder Ultrazord\n_START_PARAGRAPH_\nTor pystyi yhdistym\xc3\xa4\xc3\xa4n Thunderzordin hy\xc3\xb6kk\xc3\xa4ysryhm\xc3\xa4n ja Tigerzordin tiikerimuodon kanssa ja muodostamaan Thunder Ultrazordin. Sen sijaan, ett\xc3\xa4 se olisi viimeistellyt vihollisensa aseilla se lensi ilmaan ja laskeutui suoraan vihollistensa p\xc3\xa4\xc3\xa4lle litist\xc3\xa4en ne. Se my\xc3\xb6s ampui v\xc3\xa4lill\xc3\xa4 vihollisiaan, muun muassa taistelussa Goldaria ja Scorpinaa vastaan.\n_START_SECTION_\nNinja Megazord\n_START_PARAGRAPH_\nNinja Megazord syntyi viiden Ninjazordin yhdistyess\xc3\xa4. Frog muodosti Megazordin reidet ja jalat, Ape sen oikean ja Wolf vasemman k\xc3\xa4den, Bear yl\xc3\xa4vartalon ja Crane p\xc3\xa4\xc3\xa4n. Megazord iski voimahanskoillaan tehokkaita ly\xc3\xb6ntej\xc3\xa4 vihollisiinsa. Ninja Megazord oli eritt\xc3\xa4in nopea ja fyysisesti taitava. Se ei kuitenkaan saanut mist\xc3\xa4\xc3\xa4n otetta voimahanskojensa takia.\n_START_SECTION_\nFalconzord\n_START_PARAGRAPH_\nNinjor antoi Tommylle Falconzordin samaan aikaan, kun muut rangerit saivat Ninjazordit. Se oli mallinnettu muuttohaukan mukaan. Falconzord pystyi ampumaan voimakkaita s\xc3\xa4teit\xc3\xa4 suustaan ja lasereita kahdeksasta sen siipien k\xc3\xa4rjiss\xc3\xa4 olleesta tykist\xc3\xa4. Falconzord oli itsen\xc3\xa4inen zord kuten Dragonzord ja Tigerzord aiemmin, joten sit\xc3\xa4 ei yleens\xc3\xa4 lasketa Ninjazordiksi.\n_START_SECTION_\nNinja Mega Falconzord\n_START_PARAGRAPH_\nNinja Mega Falconzord syntyi, kun Falconzord kiinnittyi siiviksi Ninja Megazordin selk\xc3\xa4\xc3\xa4n. Syntynyt Megazord osasi lent\xc3\xa4\xc3\xa4 ja sen viimeistelyiskun nimi oli "Double-Punch Divebomb".\n_START_SECTION_\nNinja Ultrazord\n_START_PARAGRAPH_\nNinja Ultrazord syntyi, kun Ninja Mega Falconzord yhdistyi ensimm\xc3\xa4iselt\xc3\xa4 tuotantokaudelta tutun Titanuksen kanssa. Vaikka Dragonzordia ei en\xc3\xa4\xc3\xa4 k\xc3\xa4ytetty niin sen rintapanssari oli siit\xc3\xa4 huolimatta lis\xc3\xa4tty yh\xc3\xa4 Titanuksen kaulan alle t\xc3\xa4ss\xc3\xa4kin Ultrazordissa. Ninja Ultrazordissa oli paljon tulivoimaa ja se ampui lukuisia ohjuksia tuhotakseen vihollisensa.\n_START_SECTION_\nShogunzordit\n_START_PARAGRAPH_\nKolmannen tuotantokauden puoliv\xc3\xa4liss\xc3\xa4 Lord Zeddille tuli tilaisuus saada itselleen omat zordinsa, joita kutsuttiin aluksi "kadonneiksi zordeiksi" ja "muinaisiksi zordeiksi". Ne oli mahdollista saada toimintakuntoon Ninjazordien teknologian ja voimal\xc3\xa4hteen avulla. Shogunzordit l\xc3\xb6ysi Finster yhdess\xc3\xa4 Squattin ja Baboon kanssa. Lord Zedd k\xc3\xa4ski Katherine Hillardia, joka oli Ritan pahan lumouksen alaisena, varastamaan Kimberlyn vaaleanpunaisen ninjakolikon, jonka avulla Katherine p\xc3\xa4\xc3\xa4si tunkeutumaan Tommyn ohjaamaan Falconzordiin. Sen j\xc3\xa4lkeen h\xc3\xa4n luovutti Falconzordin Zeddille teknologian kopioimista varten. Lord Zedd my\xc3\xb6s kaappasi Ninjorin Shogunzordien voimanl\xc3\xa4hteeksi._NEWLINE_Lord Zedd sai Shogunzordinsa valmiiksi, mutta h\xc3\xa4n tarvitsi viel\xc3\xa4 viisi pilottia ohjaamaan niit\xc3\xa4. H\xc3\xa4n sai kieron ajatuksen laittaa Power Rangerit tuhoamaan maailman niiden avulla. Kimberly oli ninjakolikkonsa menetyksen seurauksena mennyt heikkoon kuntoon, koska ninjakolikot olivat yhteydess\xc3\xa4 rangereiden luontaisiin energioihin. Zedd lavasti tilanteen, jossa Katherine oli joutunut tengasoturien hy\xc3\xb6kk\xc3\xa4yksen kohteeksi ja onnistui houkuttelemaan Kimberlyn ansaan. Kimberly joutui Zeddin vangiksi, jota Lord Zedd my\xc3\xb6hemmin k\xc3\xa4ytti valttikorttinaan vaatiessaan Power Rangereita ohjaamaan h\xc3\xa4nen Shogunzordejaan._NEWLINE_Rangereiden t\xc3\xa4ytyi suostua Lord Zeddin vaatimukseen. Billy onnistui kuitenkin selvitt\xc3\xa4m\xc3\xa4\xc3\xa4n Kimberlyn sijainnin ja Tommyn avulla h\xc3\xa4n p\xc3\xa4\xc3\xa4si vapaaksi. Billy onnistui my\xc3\xb6s muokkaamaan Shogunzordeja siten, ett\xc3\xa4 rangerit saivat ne t\xc3\xa4ysin omaan hallintaansa. H\xc3\xa4n vaihtoi my\xc3\xb6s niiden voimanl\xc3\xa4hteeksi Ninjorin tilalle rangereiden ninjakolikot. Shogunzordit olivat viisi humanoidirobottia (kuten Alien Rangereiden Battleborgit), jotka erosivat toisistaan vain v\xc3\xa4rityksens\xc3\xa4 ja p\xc3\xa4\xc3\xa4ns\xc3\xa4 muodon perusteella. Kunkin rangerin Shogunzordin p\xc3\xa4\xc3\xa4 oli mallinnettu heid\xc3\xa4n Ninjazordiensa el\xc3\xa4inten mukaan. Shogunzordeja pidettiin Ninjazordeja hy\xc3\xb6dyllisempin\xc3\xa4 niiden ihmism\xc3\xa4isyyden takia. Shogunzordeja olivat Punainen, Musta, Sininen, Keltainen ja Valkoinen Shogunzord. Koska vaaleanpunaisella rangerilla ei ollut omaa Shogunzordia ohjasi h\xc3\xa4n yhdess\xc3\xa4 valkoisen rangerin kanssa Valkoista Shogunzordia._NEWLINE_Shogunzordeja k\xc3\xa4yttiv\xc3\xa4t my\xc3\xb6hemmin my\xc3\xb6s Alien Rangerit kymmenosaisessa minisarjassa Mighty Morphin Alien Rangers. He tuhosivat niill\xc3\xa4 kaikki minisarjassa n\xc3\xa4hdyt hirvi\xc3\xb6t (paitsi Slotksyn, joka tuhoutui Alien Rangereiden omilla Battleborgeilla). Shogunzordien uskotaan olevan viel\xc3\xa4 kunnossa jossain p\xc3\xa4in Power Rangers -universumia.\n_START_SECTION_\nShogun Megazord\n_START_PARAGRAPH_\nShogun Megazord syntyi viiden Shogunzordin yhdistyess\xc3\xa4. Punainen Shogunzord muodosti Shogun Megazordin vartalon ja p\xc3\xa4\xc3\xa4n, Sininen ja Valkoinen Shogunzord sen k\xc3\xa4det ja Keltaisesta ja Mustasta muodostui sen jalat. Siin\xc3\xa4, miss\xc3\xa4 Ninja Megazord oli nopea ja ketter\xc3\xa4, Shogun Megazord oli tukeva ja voimakas. Sen suurin heikkous oli sen hitaus. Se toimi hyvin, vaikka olikin raskaasti panssaroitu. Se k\xc3\xa4ytti p\xc3\xa4\xc3\xa4aseenaan Fire Saberia, jolla se tuhosi yleisimmin vihollisensa.\n_START_SECTION_\nShogun Mega Falconzord\n_START_PARAGRAPH_\nShogun Mega Falconzord syntyi, kun Falconzord yhdistyi Shogun Megazordin kanssa. T\xc3\xa4ss\xc3\xa4 yhdistelm\xc3\xa4ss\xc3\xa4 Falconzord asettui Shogunzordin selk\xc3\xa4\xc3\xa4n. Megazordin k\xc3\xa4det irtosivat hetkeksi, jonka aikana Falconzordin siivet meniv\xc3\xa4t Megazordin vartalon ja k\xc3\xa4sien v\xc3\xa4liin. Falconzordin siivet osoittivat siten Megazordista eteenp\xc3\xa4in. T\xc3\xa4m\xc3\xa4 muodostelma viimeisteli vihollisensa ampumalla laserammuksia Falconzordin siipien k\xc3\xa4rjiss\xc3\xa4 olleista tykeist\xc3\xa4.\n_START_SECTION_\nShogun Ultrazord\n_START_PARAGRAPH_\nShogun Ultrazord syntyi, kun Shogun Mega Falconzord yhdistyi ensimm\xc3\xa4iselt\xc3\xa4 tuotantokaudelta tutun Titanuksen kanssa. Vaikka Dragonzordia ei en\xc3\xa4\xc3\xa4 k\xc3\xa4ytetty niin sen rintapanssari oli siit\xc3\xa4 huolimatta lis\xc3\xa4tty yh\xc3\xa4 Titanuksen kaulan alle t\xc3\xa4ss\xc3\xa4kin Ultrazordissa. Shogun Ultrazordissa oli paljon tulivoimaa ja se ampui lukuisia ohjuksia tuhotakseen vihollisensa, kuten alkuper\xc3\xa4inen Ultrazord ja Ninja Ultrazord.\n_START_SECTION_\nBattleborgit\n_START_PARAGRAPH_\nBattleborgeja k\xc3\xa4yttiv\xc3\xa4t Aquitarin Rangerit minisarjassa Mighty Morphin Alien Rangers, joka kuului osana Mighty Morphin Power Rangersin kolmanteen tuotantokauteen. Battleborgit muistuttivat hyvin paljon Shogunzordeja, mutta niit\xc3\xa4 ohjattiin ohjaamon sijasta telepaattisesti. K\xc3\xa4yt\xc3\xb6ss\xc3\xa4 ollessaan Battleborgit kopioivat Aquitarin Rangereiden tekem\xc3\xa4t liikkeet omiksi liikkeikseen. Ne taistelivat aina yksitt\xc3\xa4in eiv\xc3\xa4tk\xc3\xa4 yhdistyneet Megazordiksi.'